als_Latn dik_Latn sag_Latn
Skuadra e Elbasanit po vazhdon përgatitjet me ritëm të lartë për gjysmën e dytë të sezonit, por situata në kampin verdheblu nuk është shumë pozitive, kjo për shkak të largimit të katër futbollistëve. Në një prononcim për “Sport Ekspres”, trajneri i verdhebluve Muharrem Dosti është shprehur: “Jemi duke u stërvitur fort, pa ndërprerje duke sfiduar në një farë mënyre dhe temperaturat e ulëta. Megjithatë deri tani ja kemi dalë dhe po vijojmë normalisht sipas programit fazën përgatitore e cila është shumë deçizive, duke qenë se Kategoria Superiore është e fortë. Siç dihet na janë larguar nga skuadra katër futbollistë, që janë Çota, Mauricio, Tahirllari dhe më kryesori Bylykbashi. Të gjithë këta ishin lojtarë shumë cilësorë dhe na nevojiteshin sepse treguan vlera. Por ne duhet të bëjmë tashmë dhe pa ta, sepse kështu është futbolli dhe largimet janë pjesë e pashmangshme e tij. Ne i kemi mirëkuptuar ata dhe i kemi lejuar të vazhdojnë karrierën e tyre larg Elbasanit. Grupi që kam aktualisht është i bollshëm, por kjo nuk do të thotë se nuk do të bëjmë merkato, e cila është kryesorja për të mbijetuar në Superiore”, ka deklaruar Dosti.
Merkato – Deri tani te skuadra e Elbasanit nuk është afruar asnjë lojtar i ri, megjithatë sipas Dostit, lëvizjet janë duke u bërë. “Fakti që nuk kemi marrë futbollistë nga merkato nuk do të thotë se nuk jemi duke lëvizur. Jemi në tratativa me disa elementë cilësorë, dy prej të cilëve kanë luajtur me Flamurtarin në gjysmën e parë të kampionatit. Gjithashtu dy futbollistë të tjerë janë nga Laçi dhe janë larguar nga kjo skuadër në ditët e fundit, si dhe presim tre afrikanë që do të jenë në Elbasan brenda kësaj jave. Kjo do të thotë se do të afrojmë në skuadër, plot pesë lojtarë, që nuk do të jenë të fundit sepse kemi menduar të marrim më shumë. Si fillim do të zëvendësojmë katër largimet e para që nuk janë më pjesë e jona dhe më pas do të mendojmë për të përforcuar edhe më shumë ekipin në çdo repart. Do të nisim nga sulmi i cili pas largimit të Çotës, kërkon një lojtar me eksperiencë dhe duke vazhduar me mesfushën, ky Bylykbashi ka lënë hapësirë. Pra Elbasani ka nevojë për merkato dhe unë mezi e kam pritur këtë moment”, ka përfunduar Dosti.
als_Latn als_Latn